Sondag, 18 November 2018 09:00
HOU UIT 2018: Soetheid van God
Ons termyntema se metafoor was die van ultra marathon. Ons het gekyk na aspekte hoe om nie tydens die marathon op te hou of te stop nie. Vandag kyk ons na die woord "tapering" wat vertaal kan word met afskaal. As jy goed wil doen die dag van die marathon moet jy reg rus en afskaal. Doen jy dit nie, sal jy ooroefen wees en baie sukkel. Dus is afskaal en voldoende rus belangrik. Die Bybel is baie ernstig oor om te rus.
Genesis 2: "Die hemel en alles daarin is voltooi en ook die aarde en alles daarop. Op die sewende dag was God reeds klaar met die skeppingswerk en het Hy gerus na al die werk wat Hy gedoen het. Hy het die sewende dag as gereelde rusdag geheilig, want op daardie dag het Hy gerus na al die skeppingswerk wat Hy gedoen het."
Hoekom het God gerus? Die antwoord lê in die herhalende woorde telkens nadat God geskep het, naamlik "En God het gesien dit was goed". God rus deur dit wat Hy geskep het, te geniet. God rus deur dit wat mooi en goed en reg is, te vier. Om te rus beteken dat jy oomblikke in jou lewe neem waar jy kan terugkyk om die dinge te "sien" wat mooi en goed was, wat reg uitgewerk het, waar vordering en groei plaasgevind het en om die seëninge en hulp te geniet en te waardeer. Jy is dus dankbaar vir al die vordering en groei wat jy vermag, bereik, besit en ontvang het.
Die tweede aspek rondom rus, kry ons in Eksodus 20: "Ses dae moet jy werk en alles doen wat jy moet, maar die sewende dag is die Sabbat van die Here jou God. Dan mag jy geen werk doen nie, nie jy of jou seun of jou dogter of die man of vrou wat vir jou werk, of enige dier van jou of die vreemdeling by jou nie. Die Here het in ses dae die hemel en alles daarin gemaak, die aarde en alles daarop, die see en alles daarin. Op die sewende dag het Hy gerus, en daarom het die Here dit as gereelde rusdag geheilig."
En in Deuteronomium 5 "Jy moet daaraan dink dat jy in Egipte 'n slaaf was en dat die Here jou God jou deur sy groot krag en met magtige dade daaruit bevry het. Daarom het die Here jou God jou beveel om die sabbatdag te onderhou." Die volk moes in hulle rus hul vryheid vier. Hulle was slawe en nou is hulle vry. Om te rus beteken dus ook dat jy oomblikke in jou lewe neem waar jy vry kom van alle vorme van verslawing soos werk, prestasie, sukses, tegnologie, sosiale media, ens. Wanneer jy vry is kan jy suiwer en sober dink. Maar die gevaar is weliswaar ook dat jy in sulke tye van vryheid jou gedagtes vul met alles wat jy MOES en NIE MOES doen nie asook alles wat jy nog MOET doen. Wanneer jy hieraan dink kom daar onomwonde skuldgevoelens, moedeloosheid, veroordeling, vrees en angs, asook bekommernis by jou op. Die S en die T van moeS en moeT is die probleem
As jy die "OE"-klank tussen-in die twee woorde neem en die S en T aansit, kry jy die woord SOET! Volgens die Bybel is God se Woord juis SOET. Johannes skryf dat Jesus die Woord is wat vlees geword het en die Heerlikheid van God verbeeld het. Die heerlikheid van God is dus soet en lekker en dit is dit wat vir ons in die hemel wag. Openbaring 21: 11 sê "Die stad het die heerlikheid van God: sy glans is soos dié van die kosbaarste edelsteen, soos 'n kristalhelder opaal."
Dit beteken dat toe Jesus mens kom word het, het Hy iets van die hemel na die aarde toe gebring en dit sigbaar gemaak. Hierdie "iets" is die heerlikheid van God. Ons lees in Hebreërs 1: "In die verlede het God baiekeer en op baie maniere met ons voorvaders gepraat deur die profete, maar nou, in hierdie laaste dae, het Hy met ons gepraat deur die Seun. God het Hom deur wie Hy die wêreld geskep het, ook erfgenaam van alles gemaak. Uit Hom straal die heerlikheid van God en Hy is die ewebeeld van die wese van God. Hy hou alle dinge deur sy magswoord in stand. Nadat Hy die reiniging van sondes bewerkstellig het, het Hy gaan sit aan die regterhand van die Majesteit in die hoë hemel."
Jy ervaar dus iets van die hemel naamlik die heerlikheid van God wanneer jy rus. Jy gaan in Sabbatsrus in. Markus 2 lees ons: "Jesus het verder vir hulle gesê: "Die sabbatdag is vir die mens gemaak en nie die mens vir die sabbatdag nie. Daarom is die Seun van die mens Here óók oor die Sabbat."
Jesus is die Here van die Sabbatsrus en volgens Hebreërs 4 ". . . gaan die wat glo, in God se rus in". Wat beteken dit om in God se rus in te gaan? Ons sê mos wanneer ons 'n persoon begrawe dat hy/sy ter ruste neergelê word en daarmee bedoel ons dat die persoon nou by God in die hemel is. Wanneer jy jou rus vier, dit geniet en vry is, sal jy die soete heerlikheid van God beleef. Dan is Sy vergifnis, vryspraak en versoening in jou gedagtes wanneer jy aan 'moes' en 'moes nie' dink. En wanneer die lysies van 'moet nog' by jou opkom en daarmee saam al die gevoelens van bekommernis en vrees, moet jy die soete heerlikheid van God se beloftes van bystand en hulp jou met geloof en 'n diep vertroue vul. Almal wat die soete heerlikheid van God beleef, kry 'n opdrag en 'n taak naamlik: wat ons in 2 Korintiërs 3 lees: "Ons almal weerspieël die heerlikheid van die Here, want die sluier is van ons gesig af weggeneem. Ons word al meer verander om aan die beeld van Christus gelyk te word. Die heerlikheid wat van ons uitstraal, neem steeds toe. Dit doen die Here wat die Gees is."
Ons roeping is dus om die soete heerlikheid van God se heerlikheid te weerkaats en te weerspieël op ander. Dit doen ons deur al die dinge waarmee God se heerlikheid in my lewe ingebring word, net so na ander uit te straal. Deur te leef met vergifnis, vryspraak, versoening, vertroue en geloof. Dit kan alleenlik gebeur as die heerlikheid in jou lewe bewerkstellig word deur die Gees. Dit kom as jy rus en 'n diep gemeenskap het en gesprek voer en kontak het met God.
Ten tye toe die volk die goue kalf gemaak het, terwyl Moses op die berg was om die Tien Gebooie van God af te ontvang, het die Here baie kwaad geword en sê dat Hy nie meer verder met die volk gaan trek nie. Hy sal 'n engel met hulle stuur wat alle goeie goed vir hulle sal bring, maar Hyself gaan nie met hulle saam nie. In Eksodus 34 hoor ons: "Toe het die Here vir Moses gesê: "Trek nou hiervandaan af weg, jy en die volk wat jy uit Egipte laat wegtrek het. Trek na die land toe wat Ek met 'n eed beloof het aan Abraham, Isak en Jakob toe Ek gesê het: 'Ek sal dit aan julle nageslag gee.' Ek sal my engel voor jou uit stuur en Ek sal die Kanaäniete, Amoriete, Hetiete, Feresiete, Hewiete en Jebusiete verdryf. Julle is so 'n moedswillige volk dat Ek nie sal saamtrek na hierdie land wat oorloop van melk en heuning nie, want dan verdelg Ek julle op pad daarheen." Toe het Moses vir Hom gesê: "As U nie self saamgaan nie, moet U ons nie van hier af laat wegtrek nie."
Die woord wat gebruik word vir God is "Panin" en verwys na God se gesig, sy teenwoordigheid en sy heerlikheid. Wat Moses dus bedoel is, dat selfs al gaan die engel saam, wil en sal hulle nie sonder God se heerlikheid trek nie. God se heerlikheid is baie meer werd as materiële, sukses, geld, mag en goeie goed wat die engel sou bied. So baie mense lewe met hierdie baie besittings, geld, roem, sukses en materiële dinge, maar sonder God. Dus ervaar hulle nie die soete heerlikheid van God nie.
Die jaar 2018 is op sy rug. Skep tyd om te rus, terug te kyk, die goeie te geniet en te vier. Tweedens om vry te kom van alles wat jou verslaaf maak en slegte gevolge in jou lewe meebring en laat die soete heerlikheid van God eerder jou lewe vul met Vergifnis, Vryspraak, Versoening, Vertroue en Geloof.
soet heerlikheid van God
Sondag, 28 Oktober 2018 09:00
HOU UIT 2018: Tiendemaand
'n Dief vat dit, wat nie aan hom behoort nie. Ons sê mos "optelgoed is "vat" goed, maar dit bly diefstal. Die Here sê in die agtste gebod van die 10 gebooie in Eksodus 20:15: "Jy mag nie steel nie."
Want dit is nie joune nie en as jy iets vat van iemand anders dan maak dit hulle baie seer en ongelukkig.
Dit veroorsaak dat hulle skade ly en as gelowiges is dit nie wat ons aan ander moet doen nie, maar inteendeel word ons geroep om ander se goed te respekteer. Maar steel is ook om dit wat jy het net vir jouself te hou en nie met ander te deel nie.
In Luk. 12 lees ons van die ryk dwaas wat alles net vir homself gehou het en net meer wou gehad het in plaas daarvan om met ander te deel. Die uiteinde is dat hy sterf, omdat hy nie by God ryk was nie. Om alles te hou wat aan ander behoort is ook steel, want sien, God deel ryklik geskenke uit.